
DOLOŽKA ZLUČITEĽNOSTI
návrhu právneho predpisu s právom Európskej únie
1. Navrhovateľ vyhlášky:
Ministerstvo zdravotníctva Slovenskej republiky
2. Názov návrhu vyhlášky:
Návrh vyhlášky Ministerstva zdravotníctva Slovenskej republiky, ktorou sa ustanovujú podrobnosti o povoľovaní terapeutického alebo diagnostického použitia hromadne vyrábaných humánnych liekov, ktoré nepodliehajú registrácii
3. Predmet návrhu vyhlášky je upravený v práve Európskej únie:
a) v primárnom práve
Článok 168 Zmluvy o fungovaní Európskej únie (verejné zdravie).
b) v sekundárnom práve Európskej únie
Smernica Európskeho parlamentu a Rady 2001/83/ES zo 6. novembra 2001, ktorou sa ustanovuje zákonník Spoločenstva o humánnych liekoch (Ú. v. ES L 311, 28. 11. 2001; Mimoriadne vydanie Ú. v. EÚ, kap. 13/zv. 27) v platnom znení, najmä jej článok 5.
Nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (Ú. v. EÚ L 136, 30. 4. 2004; Mimoriadne vydanie Ú. v. EÚ, kap. 13/zv. 34) v platnom znení, najmä jeho článok 83.
Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4. 5. 2016) v platnom znení, najmä jeho články 5, 6 a 9.
Gestor: Ministerstvo zdravotníctva Slovenskej republiky.
c) v judikatúre Súdneho dvora Európskej únie
Rozsudok Súdneho dvora Európskej únie z 29. marca 2012 vo veci C-185/10, Európska komisia proti Poľskej republike, ktorý vykladá podmienky uplatnenia výnimky podľa článku 5 ods. 1 smernice 2001/83/ES.
4. Záväzky Slovenskej republiky vo vzťahu k Európskej únii:
a) lehota na prebratie alebo implementáciu
Predkladaným návrhom vyhlášky nedochádza k transpozícii ani implementácii práva Európskej únie; upravujú sa vnútroštátne podrobnosti povoľovacieho procesu v medziach zákona č. 362/2011 Z. z.
b) konanie proti Slovenskej republike
Podľa informácií predkladateľa nie je v súvislosti s predmetom návrhu vyhlášky začaté konanie proti Slovenskej republike podľa článkov 258 až 260 Zmluvy o fungovaní Európskej únie.
c) existujúce transpozičné opatrenia
Smernica 2001/83/ES v platnom znení je prebratá najmä zákonom č. 362/2011 Z. z. v znení neskorších predpisov. Nariadenie (ES) č. 726/2004 a nariadenie (EÚ) 2016/679 sú priamo uplatniteľné. Návrh vyhlášky nemení rozsah transpozície smernice ani spôsob uplatňovania uvedených nariadení.
5. Stupeň zlučiteľnosti návrhu vyhlášky s právom Európskej únie:
Úplný.

